INFORMACIJA O JAVNOM SLUŠANjU

ODBORA ZA ZAŠTITU ŽIVOTNE SREDINE

NA TEMU „PREČIŠĆAVANjE VODA I ULOGA LOKALNIH SAMOUPRAVA“,

ODRŽANOM 22. MARTA 2021. GODINE

Odbor za zaštitu životne sredine je, na osnovu odluke donete na sednici održanoj 8. marta 2021. godine, dana 22. marta održao javno slušanje na temu „Prečišćavanje voda i uloga lokalnih samouprava“.

 Javno slušanje je počelo u 11,00 časova.

 Javnom slušanju su prisustvovali: dr Ljubinko Rakonjac, predsednik Odbora, Žarko Bogatinović, zamenik predsednika Odbora, Gojko Palalić, Tomislav Janković, Vesna Krišanov, Nevenka Kostadinova, Akoš Ujhelji, članovi Odbora, Velibor Milojičić, Vladimir Grahovac i Samira Ćosović, zamenici članova Odbora, Tijana Davidovac i Milija Miletić, članovi Odbora za poljoprivredu, šumarstvo i vodoprivredu, Dubravka Filipovski, Ljubiša Stojmirović, Branimir Jovanović, Bratimir Vasiljević, Sanja Jefić Branković, Nenad Krstić, Nevena Veinović i Bosiljka Srdić, članovi neformalne Zelene poslaničke grupe, dr Milorad Mijatović, dr Muamer Bačevac i Goran Kovačević, članovi Fokus grupe za razvoj mehanizma kontrole procesa implementacije ciljeva održivog razvoja NSRS i narodni poslanici Nenad Mitrović i Slaviša Bulatović.

 Učesnici javnog slušanja bili su: FilipAbramović, pomoćnik ministra zaštite životne sredine, Nevena Dragojlović, posebni savetnik ministra zaštite životne sredine, Dobrila Kujundžić, rukovodilac Grupe za zaštitu voda od zagađivanja u Republičkoj direkciji za vode, dr Ivana Vilotijević, sekretar Sekretarijata za zaštitu životne sredine Grada Beograda, Vesna Šabanović i Dejan Tripković, pomoćnici sekretara za zaštitu životne sredine Grada Beograda, Miodrag Gluščević, programski direktor za urbani razvoj, životnu sredinu i komunalne delatnostiStalne konferencije gradova i opština, Jana Pavlović, savetnica za životnu sredinu u Stalnoj konferenciji gradova i opština, dr Aleksandar Lučić, predsednik Nadzornog odbora JKP „Gradska čistoća“ i Osman Balić, Liga Roma Stalna konferencija romskih udruženja građana (SKRUG), Biljana Čukić, Sektor za sistem lokalne samouprave Ministarstva državne uprave i lokalne samouprave, Nada Lazić, specijalni savetnik za održivi razvoj u Ministarstvu za ljudska i manjinska prava i društveni dijalog, Dragan Đukić, načelnik Odeljenja za primenjenu klimatologiju i agrometeorologiju u Republičkom hidrometeorološkom zavodu Srbije, Miodrag Popović i Natalija Pavlović, inženjeri u Institutu za vodoprivredu „Jaroslav Černi“, Adrijana Zagorac, Služba za zaštitu voda u Javnom vodoprivrednom preduzeću „Vode Vojvodine“, Dražen Marović, UNDP, Mirjana Domonji, predsednica Ekološkog pokreta Stara Pazova, Lidija Radulović, Beogradski fond za političku izuzetnost i Miroslav Mijatović, PAKT Loznica, kao predstavnici Zelene stolice.

 Dr Ljubinko Rakonjac, predsednik Odbora, istakao je da se javno slušanje održava na Međunarodni dan voda, podsetivši prisutne da je 1992. godine Generalna skupština UN donela Rezoluciju o obeležavanju Međunarodnog dana voda, sa ciljem da se javnost podseti na važnost vode i njene zaštite, kao i na nedostatak vode za piće. Istakao je da je organizovanje javnog slušanja inicirao dr Milorad Mijatović, koordinator Fokus grupe za razvoj mehanizma kontrole procesa implementacije ciljeva održivog razvoja NSRS.

 Dr Milorad Mijatović je, u uvodnoj reči, rekao da povod za održavanje jeste Međunarodni dan voda, ali da je uvek značajno govoriti o važnim, a ograničenim resursima, kao što su voda, vazduh i zemlja. Narodna skupština je kao jedan od prioriteta u svom radu označila zaštitu životne sredine, a prošle nedelje je Narodna skupština je donela kvalitetan i važan Zakon o klimatskim promenama. Istakao je, iako je Srbija zemlja koja je relativno bogata vodama, da je voda ograničeni resurs. Ukazao je na to da oko milion ljudi na planeti ima veliki problem sa vodom za piće, a očekuje se da će do 2050. godine svaki četvrti stanovnik Zemlje biti u situaciji da je nema u dovoljnim količinama. Rekao je da je Srbija poslednjih godina mnogo učinila po ovom pitanju, kao i da oko 87,9% građana ima pristup gradskom vodovodu i vodi za piće, a cilj je da bude 100%. Ponekad voda nije najboljeg kvaliteta, posebno u Banatu, ali je oko 61% vode ispravno, i u fizičko-hemijskom, i u mikro-biološkom smislu. Još jedan problem je kanalizacija, čija trenutna pokrivenost u našoj zemlji iznosi oko 63% (prema podacima iz 2018. godine), pa je potrebno još raditi na tome. Uvođenje kanalizacije, pogotovo u manjim mestima jeste skup poduhvat i nemoguće je ovaj problem rešiti odmah, ali je neopohodno načiniti prvi korak. Najteži deo problema predstavlja prečišćavanje voda – samo 14,12% se prečišćava (prema podacima iz 2018. godine), što je jako malo. Istakao je da čak ni dva najveća grada, Beograd i Novi Sad, trenutno nemaju prečistače, a neprečišćena voda se izbacuje u Dunav i Savu. Međutim, čine se napori da se ovaj problem prevaziđe, što zahteva velika sredstva i kredite. U Novom Sadu je planirana izgradnja prečistača na desnoj obali Dunava, krediti su već odobreni i u dogledno vreme bi ovaj problem trebalo razrešiti, a isto se očekuje i od Beograda. Rekao je da bi s ovog javnog slušanja trebalo da odu poruke, pre svega lokalnim zajednicama, da one moraju učiniti značajne napore da se reši problem prečistača voda. Međutim, država ne može sve sama da uradi, već je neophodno pokrenuti javne kampanje, u cilju podizanja svesti, edukacije i uključivanja mladih. Međunarodna zajednica ima fondove koji mogu da obezbede sredstva, ali nekad nam nedostaju projekti, koji su neophodni da bi se išlo napred.

 Predsednik Odbora je naglasio da jedno javno slušanje ne može da reši sve probleme u određenoj oblasti, ali da će ih biti organizovano još javnih slušanja u narednom periodu, na različite teme i pozvao je sve prisutne da se aktivno uključe. Istakao je da je javno slušanje organizovano uz podršku UNDP i Švajcarske kancelarije za saradnju, kroz Projekat jačanja parlamentarne demokratije i inkluzivnog političkog dijaloga III faza.

 FilipAbramović, pomoćnik ministra zaštite životne sredine, složio se sa prvim govornikom u pogledu važnosti podizanja svesti i skretanja pažnje javnosti na određenu temu, istakavši da jedino sinergija između institucija, nevladinih organizacija i samih građana može da doprinese uspešnom rešavanju problema u životnoj sredini. Rekao je da upravljanje i prečišćavanje otpadnih voda u Srbiji predstavlja pre izazov, nego problem, a jeste jedna od prioritetnih tema, na kojoj Ministarstvo aktivno radi. Sistemsko rešavanje polazi od pripreme i izrade dobre legislative i podzakonskih akata, ali je važna i sama implementacija, kako bismo imali čistu životnu sredinu. Ministarstvo je pokrenulo saradnju sa jedinicama lokalne samouprave i drugim organizacijama, ne samo na pripremi projektno-tehničke dokumentacije, već i u pogledu kompletne pomoći u svemu što je jedinicama lokalne samopurave potrebno, kao nosiocima obavljanja ove komunalne delatnosti. Ovakvi projekti, koji su multisektorski i veoma zahtevni (najviše u finansijskom smislu), odavno nisu rađeni u Srbiji. U tom kontekstu, započelo se s analizom stanja, tj. presekom, kako bi se videlo gde se i Srbija, i svaka pojedinačna opština nalaze, pa su uspostavljeni pojedinačni kontakti sa svakom jedinicom lokalne samouprave, kako bi se ustanovilo gde je kojoj pomoć neophodna za realizaciju projekata. Istakao je da je mnogo već urađeno, kako u pogledu finansiranja iz budžeta, tako i iznalaženja pomoći od stranih donatora i institucija (kao što je npr. UNDP i dr.). U ovom trenutku je oko 28 jedinica lokalne samouprave spremno (ili skoro potpuno spremno) za izvođenje radova na izgradnji prečistača otpadnih voda, međutim, ne radi se samo na izgradnji postrojenja za prečišćavanje otpadnih voda u postojećem sistemu, već se za opštine projektuje i one se pokrivaju nedostajućom kanalizacijom, što je takođe veliki posao. Pored pomenutih 28 jedinica lukalne samouprave, u Čačku, Nišu i Kraljevu, kao većim gradovima, projekti su takođe u završnoj fazi priprema za realizaciju. Izgradnja ovih postrojenja će imati pozitivan uticaj na životnu sredinu u našoj zemlji, a potom će biti nastavljena izgradnja postrojenja i širenje mreže po celoj Srbiji. Istakao je da je postojeća dokumentacija podložna proveri i za mnoge opštine se radi tehnička kontrola dokumentacije, kako bi sve bilo prilagođeno stanovnicima, tehnologije proverene i održive za rukovođenje, a rezultati potpuno u skladu sa standardima u svetu i EU, kao i sa potrebama životne sredine. Posao je kompleksan, mnogo je institucija umreženo, a uključeni su i međunardoni faktori i civilno društvo, tako da je pravnih, tehničkih i finansijskih izazova mnogo, ali s obzirom na važnost obavljanja ovog posla za Srbiju i zdravlje svih nas, radi se predano na tome da posao bude što pre završen.

 Dobrila Kujundžić, rukovodilac Grupe za zaštitu voda od zagađivanja u Republičkoj direkciji za vode, rekla je da zaštita voda od zagađivanja predstavlja veliki izazov koji je pred nama, ali obezeđivanje zdrave životne sredine i dugotrajnog snabdevanja kvalitetnom vodom za piće nema alternativu. U tom procesu je izuzetno važno zaštititi potencijalne i postojeće izvore za vodosnabdevanje, ali i za sve druge korisnike, poljoprivredu, navodnjavanje, rekreaciju, kupanje itd. Po do sad iznetim podacima se vidi da smo više pažnje polagali na snabdevanje vodom, nego na njihovu zaštitu, ali se pokazalo da ovom drugom treba dati isti značaj, jer kada se u otpadne vode ispuštaju one materije koje imaju kumulativno dejstvo na zdravlje ljudi, bez prečišćavanja ovo može da izazove dugotrajne posledice ne samo po zdravlje ljudi, već celu životnu sredinu. Istakla je da se Republička direkcija za vode konkretno bavi ovim poslovima, kako u pogledu saradnje sa korisnicima, tako i u pogledu upućivanja na što bolje implementiranje pomenutih projekata. Širok je spektar i nadležnih institucija i propisa koji se odnose na ovu materiju, pa je veoma bitno da celokupna organizacija bude na najvišem nivou, kako bi bile poštovane sve obaveze i prema samoj državi, i one koje imamo na osnovu potpisanih sporazuma. Direktiva o prečišćavanju komunalnih otpadnih voda, koja ima najduže rokove za implementaciju i zahteva najveće investicije, najviše je poslužila da usmeri ka načinu na koji je neophodno raditi i sprovoditi obaveze, a tako da to bude što jednostavnije, brže i efikasnije. Po Zakonu o vodama je delimično transponovana, još je nešto ostalo za dopunu u nacionalnoj legislativi, ali se njene odredbe već uveliko primenjuju. Kad su u pitanju odnosi imzmeđu korisnika i krajnjih korisnika, odnosno obaveze lokalnih samouprava, stalno se unapređuje rad i kroz radne grupe razmenjuju iskustva, pa dolazi i do pojedinačnih saradnji s onim lokalnim samoupravama na čijim se teritorijama priprema projektna dokumentacija i izvode radovi. Na taj način se došlo i do određenih iskustava u pogledu toga šta je moguće poboljšati. Između ostalog je utvrđeno da bi trebalo određene napore učiniti prilikom izrade planske dokumentacije, jer je to osnov za izdavanje lokacijskih uslova, građevinskih dozvola itd, kao i da je bitno plansku dokumentaciju pripremati mnogo unapred i dobro koncipirati lokacije postrojenja za prečišćavanje, koridore za kolektore itd. Takođe je primećeno da sastavni deo planske dokumentacije treba da bude mulj koji nastaje u procesu prečišćavanja, koji je prethodnih godina, usled toga što nije postojala svest o tome kolika će produkcija mulja biti, stavljan u drugi plan. Stoga je pripremljen Nacrt strategije za upravljanje muljem na teritoriji RS, koja bi trebalo da pruži pregled najcelishodnijih mogućnosti. Priprema urbanističko-planske dokumenatacije je između ostalog bitna i zbog rešavanja imovinsko-pravnih odnosa na teritorijama lokalnih samouprava, jer se često dešava da akta za građenje objekata zbog toga kasne. Istakla je da su lokalne samopurave vrlo spremne na saradnju i preuzimanje zadataka, kao i za međuopštinsku i međuregionalnu saradnju (kakvi primeri već postoje u praksi), tako da su veliki izgledi da će sve biti uspešno privedeno kraju.

 Dr Ivana Vilotijević, sekretar Sekretarijata za zaštitu životne sredine Grada Beograda, rekla je da je, po Zakonu o upravljanju vodama, obaveza da vodotokovi drugog reda budu regulisani preko jedinica lokalne samouprave, dok Sekretarijat brine o kvalitetu voda, vodnim objektima za sakupljanje, odvođenje i prečišćavanje otpadnih voda i zaštitu voda na vodotokovima drugog reda (što je u nadležnosti Sekretarijata tek od početka 2020. godine). Sekretarijat već 40 godina, zajedno sa Gradskim zavodom za javno zdravlje, vrši monitoring kvaliteta površinskih voda na teritoriji Beograda, sa ciljem ocene kvaliteta vodotokova u odnosu na relevantne propise, praćenja trenda zagađivanja voda, procene podobnosti za vodosnabdevanje Beograda, Obrenovca, Bariča i Vinče, procene samog sanitarnog stanja vodotokova i mogućnosti zdravstvene bezbednosti, rekreacije građana, podobnosti za ribolov, navodnjavanje poljoprivrednih površina itd. Na osnovu rezultata terenskih laboratorijskih ispitivanja, realizovanih u skladu sa programom kvaliteta površinskih voda na teritoriji Beograda za poslednjih pet godina, može se konstatovati da je ekološki status vodotoka drugog reda na teritoriji grada lošeg statusa, odnosno, odgovara slabom i lošem ekološkom statusu, što ukazuje na veliki uticaj otpadnih voda na kvalitet ovih vodotokova, kao i na potrebu da se izvrši izgradnja kolektora otpadnih voda i uređaja za tretman komunalnih i industrijskih otpadnih voda, pre ispuštanja u same vodotokove. Beograd bi u skladu sa rasprostranjenošću vodnih tela na svojoj teritoriji, posebnu brigu trebalo da posveti malim vodotokovima, koji imaju veliki značaj celom dužinom. Naglasila je da, na teritoriji Grada Beograda, ne postoji sistem za prečišćavanje komunalnih otpadnih voda, pa tako reke Sava i Dunav predstavljaju osnovne recipijente za netretirane nesanitarne otpadne vode. Reke su recipijenti i industrijskih otpadnih voda, što predstavlja oko 50% ukupnog zagađenja, a samo 15% tih voda pre tretmana ulazi u Dunav i Savu. Da bi se sprečilo zagađenje vodotokova i podzemnih voda, kao i dalje ugrožavanje biljnog i životinjskog sveta u površinskim vodama, u narednom periodu će se raditi na: unapređenju tretmana otpadnih voda, poboljšavanju sistema upravljanja komunalnim i industrijskim otpadom, kontroli zagađenja poljoprivrede i rečnog saobraćaja. U cilju praćenja vrste i količine emisije zagađujućih materija u vodi, biće izrađen i redovno ažuriran katastar vodnih objekata, uz lokalni registar izvora zagađivača (koji Sekretarijat već poseduje). Poseban cilj unapređenja i održavanja vodotokova drugog reda jeste zaštita od zagađenja i očuvanje i unapređenje postojećih prirodnih vrednosti vodnih resursa, sa prioritetom rešavanja kanalizacione infrastrukture i rešavanjem problema otpadnih voda. Istakla je da stav Sekretarijata i Grada Beograda jeste da je za dostizanje cilja, po Planu upravljanja vodama, potrebno uspostaviti plansko integrativno upravljanje vodama Grada Beograda, smanjiti problem zagađenja voda čiji je uzrok ispuštanje otpadnih voda na čitavom administrativnom prostoru Grada, povećati stepen pokrivenosti javnim kanalizacionim sistemom, unaprediti sistem vodosnabdevanja na teritoriji Beograda, unaprediti monitoring kvaliteta površinskih i podzemnih voda, obezbediti adekvatan monitoring industrijskih i poljoprivrednih otpadnih voda i podsticati potraživanje i razvoj inovativnih pristupa u oblasti zaštite i upravljanja vodama. Iz tog razloga, Sekretarijat je, na osnovu Zakona o vodama, Okvirne direktive o vodama i Plana upravljanja vodama na teritoriji RS, pokrenuo izradu strategije uređenja i održavanja vodotokova drugog reda na teritoriji Grada Beograda, čime će se uređivati dugoročni pravci upravljanja vodotokovima drugog reda na teritoriji Grada. Strategiju donosi Skupština Grada Beograda, na predlog Sekretarijata, za period od najmanje 10 godina. Po isteku šest godina, preispituju se rešenja utvrđena strategijom i po potrebi se vrši dopuna predloga. Obaveza je Sekretarijata da prati realizaciju strategije, a ukoliko u toku njenog sprovođenja dođe do bitno izmenjenih okolnosti, neophodno je da predlaže i usklađuje mere, pre samog isteka roka. Napomenula je da se, na izvestan način, Sekretarijat i ranije bavio pitanjem prečišćavanja otpadnih voda, pa je tako, u saradnji sa Institutom za šumarstvo realizovao dva projekta: Revitalizacija Topčiderske reke biološkim sistemima za prečišćavanje zagađenih voda i Revitalizacija jezera na lokalitetu Trešnja, postavljanjem sistema plutajućih ostrva. Obavestila je prisutne da se trenutno sprovodi projekat „Čistija Srbija“, pa će Obrenovac imati 90 km nove kanalizacione mreže i dva postrojenja za prečišćavanje otpadnih voda. Takođe, u Beogradu su planirane još četiri fabrike za prečišćavanje otpadnih voda, završeno je projektovanje fabrike za preradu otpadnih voda u Batajnici, a treba da započne projektovanje fabrika u Ostružnici i Grockoj.

 Miodrag Gluščević, programski direktor za urbani razvoj, životnu sredinu i komunalne delatnostiStalne konferencije gradova i opština, rekao je da je uloga jedinica lokalnih samouprava nesumnjiva, imajući u vidu da je prečišćavanje otpadnih voda komunalna delatnost od opšteg interesa, a da su lokalne samouprave u obavezi da za nju stvore uslove, organizuju i obezbede pružanje te usluge. Kada je u pitanju stepen prečišćavanja otpadnih voda u Srbiji, prema podacima Republičkog zavoda za statistiku, on je 2019. godine bio na nivou od 13,6% prečišćenih otpadnih voda (od ukupno proizvedenih otpadnih voda), što je izuzetno nisko u poređenju sa drugim zemljama Evrope i okruženja. Međutim, dobra je vest da se broj otpadnih voda koje se prečišćavaju u Srbiji iz godine u godinu povećava, npr. početkom 2020. godine je pušteno u rad postrojenje u Kruševcu, a ovih dana bi trebalo da bude pušteno u rad i postrojenje u Čajetini, tako da ima razloga za optimizam. S obzirom na to da je ova oblast i u finansijskom i u svakom drugom smislu vrlo zahtevna, Srbija je baš za nju tražila najduže prelazne periode (do 2044. godine bi trebalo da se potpuno usaglasimo sa standardima EU). U prilog tome koliko je ovaj proces težak i dugotrajan, govori i podatak da će Srbija morati da izgradi oko 359 postrojenja. Direktiva o komunalnim otpadnim vodama navodi da je potrebno vršiti tretman otpadnih voda za svako naselje koje ima više od dve hiljade stanovnika, pa je otud i broj neophodnih postrojenja toliki. Skrenuo je pažnju na ono što bi moglo da predstavlja izazov u celom procesu, a to su kapaciteti na lokalnom nivou, i u pogledu broja ljudi koji rade u lokalnim samoupravama i bave se ovom temom, ali i tehničkih i finansijskih kapaciteta, a to se prevashodno odnosi na manje opštine. Različiti finansijski sporazumi sa međunarodnim institucijama su potpisani, obezbeđena su sredstva za izgradnju ovih objekata, međutim, treba obezbediti da postrojenja u dužem roku funkcionišu na održiv način, što najpre podrazumeva dovoljan broj ljudi na lokalu koji će njima upravljati, dok je sa druge strane potrebno da budu pokriveni svi operativni troškovi, a njih moraju da snose sami korisnici, tj. građani i privreda. Ovo ne bi trebalo da bude problem u većim gradovima, ali će cene tih usluga u malim opštinama biti tolike da korisnici neće biti u stanju da ih plate. Određena rešenja za to postoje, pokreće se međuopštinska saradnja, tako što bi vodovod jedne najveće opštine trebalo da upravlja i postrojenjima u nekoliko manjih opština, a troškovi celokupnog sistema bi se delili između korisnika iz svih opština koje ostvaruju saradnju, pa bi na taj način cena usluge bila priuštiva svim korisnicima. Ovo je primer dobre prakse o kome treba razmišljati.

Dr Aleksandar Lučić, predsednik Nadzornog odbora JKP „Gradska čistoća“ i zamenik direktora Instituta za šumarstvo, rekao je da JKP „Gradska čistoća“ trenutno ima veliki komunalni problem u Beogradu, koji se odnosi na deponiju Vinča i na vodu koja iz te deponije ulazi direktno u Dunav, ali se predviđa da bi ovo trebalo da bude rešeno u narednih nekoliko meseci. Skrenuo je pažnju na to da se otpadne vode ne moraju tretirati samo na način na koji je to do sad rađeno, već da postoje i drugi procesi. Svakodnevno se ogromne količine otpadnih voda izbacuju u reke i jezera, a reke su postale kolektori svih urbanih i industrijskih otpadnih voda. Stoga je Sekretarijat u saradnji s Institutom za šumarstvo, realizovao dva projekta, o kojima je već bilo reči. Prvi projekat (revitalizacija Topčiderske reke) je započet 2014. godine, a osnovni cilj je bio da se ponudi ekološki prihvatljivo, ekonomski efikasno i isplativo rešenje za tretman i revitalizaciju zagađenih urbanih rečnih tokova. Glavni rezultat projekta je bio konstrukcija modela plutajućih ostrva, što bi nadalje moglo da se koristi za prečišćavanje vode i na drugim rekama, jezerima, kanalima i barama Beograda. Pored toga, određene su i potencijalne vodene površine u Beogradu, na kojima je moguće postavljanje pomenutog modela plutajućih ostrva. U skladu s ispunjenjem ovih ciljeva, na obali Topčiderske reke je postavljen biološki sistem za prečišćavanje otpadnih voda. Plutajuća ostrva su inovativna zelena tehnologija, utemeljena na biljkama, a imaju mogućnost da uklanjaju višak nutritijenata i teških metala iz površinskih voda, pod različitim uslovima. Imitacijom prirodnih procesa, bez upotrebe hemijskih materija ili dodatne energije, a zahvaljujući simbiotičkim odnosima svojih osnovnih komponenti biljaka, algi, mikroorganizama, podloge i vode, ova zelena tehnologija omogućava revitalizaciju zagađenih i prečišćavanje otpadnih voda. Osim na poboljšanje kvaliteta vode, plutajuća ostrva utiču na povećanje estetske efikasnosti okoline i pejzaža, što je takođe važno. Istovremeno, utiču na formiranje i poboljšanje staništa, obnavljanje biodiverziteta, zaštitu priobalnog pojasa, povećanje potencijala okoline za razvoj turizma itd. Predloženi model plutajućih ostrva se sastoji od plastičnih rešetkastih nosača, supstrata i šest vrsta dekorativnih biljaka koje su tokom ispitivanog perioda pokazale dobar potencijal za uklanjanje različitih polutanata i zagađene vode. Na osnovu rezultata istraživanja sprovednog tokom jedne vegetacione sezone, zaključeno je da predloženi model plutajućih ostrva ima visoku efikasnost u tretmanu zagađenih voda. Najvažnije – uliv vode iz reke u biološki sistem, na osnovu sadržaja većine polutanata koji predstavljaju parametar za ocenu ekološkog statusa voda, okarakterisan je kao voda lošeg klasa V kvaliteta i umerenog klasa III ekološkog statusa, a po prolasku vode kroz biološki sistem, dobijena je voda odličnog ekološkog statusa klase I. Ta voda je zatim korišćena za zalivanje biljaka u neposrednoj blizini. Takođe je zaključeno da Beograd na svojoj široj teritoriji ima mnogo potencijalnih površina za postavljanje plutajućih ostrva, koja mogu da pomognu da se povrati održiv fizički, hemijski i biološki integritet voda. Rekao je da je, na osnovu dobijenih rezultata i izvedenih zaključaka pomenutog projekta, Sekretarijat odabrao jezero na lokalitetu Trešnja za postavljanje plutajućih ostrva, pa je tako u saradnji s Institutom za šumarstvo, od 2018. do 2020. godine, realizovan drugi projekat. Na osnovu sadržanih polutanata u vodi kao parametara za ocenu ekološkog statusa vode, voda uliva je imala karakteristike slabog ekološkog statusa IV klasa, a kod izlaza je imala kvalitet II klase. Predloženi model plutajućih ostrva ima karakter inovativne tehnologije, jer do sada u Srbiji nije korišćen za prečišćavanje i revitalizaciju zagađenih voda. Na osnovu sprovedenih istraživanja i pregleda naučno-stručne relevantne literature o postojećim tipovima plutajućih ostrva, zaključeno je da ovaj model u pogledu konstrukcije rešetkastog nosača, supstrata, sastava vegetacije ostrva i načina ankerisanja, nije konstruisan ni u svetu, ni kod nas do tada. Podsetio je da nema ekologije bez ekonomije, pa je urađena ekonomska analiza opravdanosti ovog projekta i zaključeno je da se uložena sredstva vraćaju za dve i po godine. A s obzirom na to da je ocenjeno da je projekat ekonomski opravdan i da omogućava povraćaj velikih kost benefita u narednom periodu, predloženo je da bude omogućena finansijska podrška za njegovu dugoročnu realizaciju. Naučna i stručna validacija efikasnosti ekonomske isplativosti i ekološke prihvatljivosti modela plutajućih ostrva je izvršena i kroz doktorsku disertaciju, koja je dobila nagradu Privredne komore Beograda. Pretpostavlja se da će kako se državni budžeti budu smanjivali, a cena vode rasla i državni normativi postajati sve složeniji, jednostavni, ekonomski isplativi i efikasni biološki sistemi za tretman otpadnih voda i njihovu reciklažu u praksi imati sve veći značaj. Kroz dalje usavršavanje ovih tehnologija, one bi se u budućnosti mogle koristiti za prečišćavanje otpadnih voda i oporavak vodenih površina u većoj meri.

 Osman Balić, Liga Roma Stalna konferencija romskih udruženja građana (SKRUG), rekao je da u Srbiji živi 5334 romskih porodica, ili oko 30 hiljada ljudi, koji nemaju pristup pijaćoj vodi (podatak iz Popisa stanovništva iz 2012. godine). Ljudsko pravo na čistu vodu je prepoznato i garantovano odredbama brojnih međunarodnih konvencija i ugovora koji se odnose na ljudska prava. I pored toga, pitanje vode u romskim naseljima je nerešeno, što je nedopustivo, a pojava virusa Kovid-19 je ove razlike učinila još vidljivijim i izraženijim, stavljajući pred stanovnike ovih naselja dodatne izazove. Ovo se naročito odnosi na ispunjavanje preporuka zdravstvenih ustanova o sprovođenju higijenskih mera za prevenciju i zaštitu od virusa i zaraze. Rekao je da su se, na početku pandemije, u martu 2020. godine, obratili predsedniku Republike i predsednici Vlade, ukazujući na ovu pojavu i povećan rizik za pripadnike romske populacije i odgovori su tada bili ohrabrujući. Posle ovog apela, Ministarstvo državne uprave i lokalne samouprave je svim jedinicama lokalne samouprave uputilo pismo-preporuku u vezi sa vodom i neformalnim naseljima. Istakao je da danas, na Međunarodni dan vode, vode i dalje nema, iako se nedostatak pristupa bezbednoj vodi za piće u 21. veku, smatra jednom od najvećih povreda ljudskih prava. Svetska zdravstvena organizacija je propisala da je potrebno između 50 i 100 litara vode po osobi dnevno, kako bi se osiguralo zadovoljenje najosnovnijih potreba. Istakao je da ova naselja, u kojima 30 hiljada Roma i dalje živi bez vode, postoje po 70-ak godina, a tendenciozno se godinama stavljaju u poziciju neformalnih, nelegalnih i nehigijenskih, da bi postojao alibi za nečinjenje. Naime, stara romska naselja se ne legalizuju ni pored Nacrta zakona o legalizaciji starih održivih naselja (koji se u Narodnoj skupštini nalazi od 2013. godine), zbog čega njihovi žitelji nemaju prava ni na šta, pa ni na vodu. Ova naselja se često nalaze u centrima gradova u Srbiji, na vrlo atraktivnim lokacijama, pa su interesantna potencijalnim investitorima, a moguće je i da je situacija takva zato što u tim naseljima žive baš Romi. Postavlja se pitanje da li je pristup vodi Roma stvar nečije dobre volje, iako je država u prethodnom periodu, preko različitih projekata, dobijala sredstva za unapređenje života u romskim naseljima. Ovaj problem traje dugo, više decenija i potrebno je ukazati na njega. Rekao je da svakako za ovo postoji i odgovornost Roma, ali da bi se npr. organizovali po principu seoskih vodovoda, neophodna je i pomoć lokalne samouprave, koja je nažalost vrlo često samo deklarativnog karaktera. Zbog svega navedenog, nevladine organizacije i stručna javnost predlažu usvajanje nove konvencije UN o vodi, a u Srbiji izmenu Ustava, na osnovu koje bi pravo na vodu dobilo status prava. Istakao je da voda i vodovod ne mogu biti pitanje voluntarizma i ličnih stavova, dok nedostatak zdrave pijaće vode i indolentnost vlasti ugrožavaju bezbednost ljudi.

 U diskusiji su učestvovali: Dubravka Filipovski, Milija Miletić, Mirjana Domonji, Nada Lazić, Tomislav Janković i Samira Ćosović.

 Dubravka Filipovski, narodna poslanica i koordinatorka neformalne Zelene poslaničke grupe, rekla je da će sve o čemu je danas bilo reči svakako biti predmet analize ove poslaničke grupe, koja okuplja veliki broj narodnih poslanika, sa ciljem da teme zaštite životne sredine budu prioritetne za Narodnu skupštinu. Zelena poslanička grupa želi dijalog svih aktera i stvaranje konsenzusa oko najvažnijih pitanja u vezi sa ovim temama. Važno je što pre temu zaštite životne sredine spustiti na lokalni nivo i iako je u lokalnim samoupravama potrebno osnažiti kapacitete, takođe je potrebno izraditi lokalne planove za zaštitu životne sredine, stvoriti lokalne savete za životnu sredinu, zagovarati princip cirkularne ekonomije na lokalnom nivou i stimulisati ih da rade projekte i da apliciraju sa njima i na lokalnom, i na regionalnom nivou. S obzirom na to da se pitanje otpadnih voda u poslednje vreme podiže na viši nivo i mnogo se radi na njemu, postavila je pitanje da li Ministarstvo zna koja će biti dalja dinamika izgradnje postrojenja za prečišćavanje otpadnih voda, pored pomenutih 28, koliko ih je već spremno za početak izvođenja radova. Rekla je da je Zelena poslanička grupa pokrenula regionalnu inicijativu o zaštiti životne sredine, a jedan od prioriteta je implementacija „Zelene agende“, koja je potpisana u novembru prošle godine i Evropska komisija je za njenu implementaciju opredelila devet milijardi evra. Postavila je pitanje šta je ono što je potrebno da parlamenti zemalja potpisnica urade, kako bi olakšali implementaciju ovog važnog projekta. Istakla je da su u zaštiti životne sredine veoma važne transparentnost u svim oblastima i što veća uključenost građana.

 Milija Miletić, narodni poslanik, rekao je da bi svi zajedno trebalo da rade na rešavanju pitanja otpadnih voda, jer je voda izvor života i iako je u prethodnom periodu napravljeno mnogo grešaka, njih je sada potrebno postepeno rešavati. Problem malih sredina se ogleda u malom broju ljudi koji bi se ovim pitanjima bavili. Pored malih kapaciteta, male su i zarade, a veliki je broj starih ljudi, zbog čega je nophodna pomoć države i stručnjaka. Ukazao je na to da su nam, pored sredstava iz EU, na raspolaganju i krediti iz Kine, koji se mogu usmeriti na rešavanje pitanja infrastrukture, jer su problemi sa vodovodom i kanalizacijom u manjim sredinama svepristuni. Rekao je da je on, kao član Odbora za poljoprivredu, šumarstvo i vodoprivredu i predsednik Pododbora za praćenje stanja u poljoprivredi u marginalnim i nerazvijenim područjima Republike Srbije, upoznat sa tim koliko je život u našim nerazvijenim područjima drugačiji od života u većim centrima, ali da je potrebno nastaviti rad u interesu svih, bez obzira na to gde ko živi.

Mirjana Domonji, predsednica Ekološkog pokreta Stara Pazova, istakla je da je na lokalnom nivou potrebno postaviti prioritete u pogledu zaštite životne sredine, jer koliko god da je danas bilo pozitivnih i lepih izlaganja, postavlja se pitanje da li su to prioriteti u trenutnim uslovima pandemije, kao i u uslovima u kojima nema dovoljno dobre pijaće vode. Stoga bi prioritet bile fabrike pijaće vode na lokalnom nivou, a zatim sve ostalo. Predložila je da jedna od narednih tema bude zaštita životne sredine od štetnog nejonizujućeg elektromagnetnog zračenja, koje, po njenom mišljenju, virusima pruža priliku da se razvijaju.

 Nada Lazić, savetnica za održivi razvoj u Ministarstvu za ljudska i manjinska prava i društveni dijalog, rekla je da malo ljudi zna šta održivi razvoj znači, pa je objasnila da on, u najkraćem, podrazumeva takvo ponašanje ljudi prema životnoj sredini koje će omogućiti da i naredne generacije mogu da žive pristojno. Istakla je da publikacija Ciljevi održivog razvoja, za koju smatra da bi svaki građanin trebalo da je ima, sadrži ukupno 17 ciljeva i 169 podciljeva, a cilj broj 6. se odnosi na obezbeđivanje sanitarnih uslova i pristup pijaćoj vodi za sve. Kad je u pitanju potrošnja vode, naša zemlja spada u velike rasipnike – evropska norma ide od 110 do 140 litara po stanovniku dnevno, a po nekim merenjima, kod nas se troši oko 250 i više. U izveštajima se često navodi da se oko trećine vode kod nas „gubi“ (gde pored tehničkih gubitaka, spada i nenaplaćena voda, ona koja se krade preko divljih priključaka). Veliki broj stanovnika je priključen na vodu za piće (preko javnih preduzeća, sopstvenih bunara, mikrovodovoda itd.), a postoji i problem otpadnih voda. U ovom trenutku, kad su u pitanju postrojenja za tretman otpadnih voda, prema podacima lokalnih zajednica imamo ukupno 47 postrojenja, od kojih 7 radi samo primarno prečišćavanje, 21 sekundarno, a samo 5 postrojenja tercijarno prečišćavanje. Kada se ovo uporedi sa podacima EU, vidi se u kojoj meri mi zaostajemo za članicama EU (koje su bile u obavezi da do 2015. godine reše problem svojih otpadnih voda i izvrše prečišćavanje do tercijarnog nivoa). Kad je u pitanju izdvajanje sredstava kod nas, trenutnim tempom ulaganja nećemo daleko dogurati. Istakla je da je problem što su vode razvrstane u nekoliko sektora, pa tako tema voda nije direktno tema Ministarstva zaštite životne sredine, već je ona u nadležnosti Ministarstva poljoprivrede, dok u nadležnost Ministarstva zdravlja spada sektor pijaćih voda itd. Dakle, u organizacionom smislu, ova oblast zahteva mnogo širi dijapazon učesnika i širi dijalog. Upravo zato će Ministarstvo za ljudska i manjinska prava i društveni dijalog, po okruzima organizovati dijaloge, kako bi se ljudi upoznali sa tim šta znači održivi razvoj, koje su njihove obaveze i na koji način bi ga trebalo sprovoditi. Istakla je da se lokalne samouprave suočavaju sa više problema, kao što su nedostatak finansijskih sredstava i kapaciteta ljudi (u smislu kvalitetnih kadrova). Kad je ova oblast u pitanju, pomenuti problemi ne smeju biti predmet političkih rasprava, već bi ona trebalo da bude opšti interes svih.

Tomislav Janković, član Odbora za zaštitu životne sredine, rekao je da je u Sremskoj Mitrovici iz koje dolazi, urađena projektno-tehnička dokumentacija za tri važna projekta, usko vezana za temu o kojoj je danas reč. Jedan se odnosi na centar za održivi razvoj koji bi trebalo da bude izgrađen u Sremskoj Mitrovici, inovacioni i edukacioni centar koji bi se nalazio u neposrednoj blizini regionalne deponije Srem-Mačva i predstavljao bi bazu za obuku svih operatora otpadnih voda. Ovaj centar bi bio značajan i jer bi kroz njega donatori lakše mogli da prate sve finansijske plasmane. Građevinska dozvola postoji, Grad Sremska Mitrovica je izdvojio parcelu i svi nadležni organi su već obavešteni. U naseljenom mestu Mačvanska Mitrovica, na desnoj obali Save, već 15-ak godina postoji prečistač otpadnih voda, ali on nije u funkciji, pa u ovom naseljenom mestu, sa oko 4500 stanovnika, sve otpadne vode odlaze direktno u Savu, bez prethodnog tretmana, što predstavlja problem i okolnim gradovima. Drugi projekat se odnosi na integralni sistem za prikupljanje, transport i i preradu otpadnih voda, koji bi trebalo da poveže Irig, Rumu i S. Mitrovicu (oko 200 hiljada stanovnika), a mogao bi da zaživi ukoliko bi postojala podrška donatora i države. Treći projekat, tzv. „Istočni Srem“ se odnosi na regionalni sistem za navodnjavanje. Naime, na prostoru Srema postoji više izvora kvalitetne vode, a ovaj projekat bi omogućio da kroz prstenastu vezu budu povezani Ruma, Irig, Inđija, Stara Pazova i Pećinci (isto oko 200 hiljada stanovnika), jer trenutno pogotovo viši delovi imaju problem sa snabdevanjem vodom. Značajno je i to što bi ovaj sistem mogao da se priključi na Beogradski vodovod, jer određeni delovi Beograda takođe imaju problema sa snabdevanjem vodom tokom sušnih meseci, a ovaj sistem bi obezbeđivao dovoljne količine vode za sve.

 Samira Ćosović, zamenica člana Odbora za zaštitu životne sredine i članica Zelene poslaničke grupe, rekla je da je Prijepolje iz koga dolazi, unazad pet decenija imalo veliki problem sa nesanitarnom deponijom koja se nalazi uz magistralni put Beograd-Bar, tik uz reku Lim i sa svakim porastom vodostaja je reka ogromne količine smeća nosila do Potpećkog jezera. Zahvaljujući saradnji opštinskog rukovodstva s opštinama Priboj i Nova Varoš i Ministarstvom za zaštitu životne sredine, ovaj problem je konačno rešen, a ova nesanitarna deponija je zatvorena u novembru prošle godine. Smeće se privremeno odlaže na deponiju Duboki Potok u Priboju, do izgradnje reciklažne stanice Banjica, koja će biti na teritoriji Nove Varoši. Rekla je da je u toku izrada projekta za proširenje tela deponije Duboko u Užicu, a ova deponija je regionalnog karaktera i prihvataće smeće desetak opština. Na taj način će biti rešen problem komunalnog otpada u Prijepolju, ali i u drugim opštinama. Kad je u pitanju pijaća voda, rekla je da Prijepolje ima jedno jako izvorište i više manjih, kojima se podmiruju potrebe građana, međutim, problem sa komunalnim otpadnim vodama je nešto sa čime Prijepolje tek počinje da se bori. Naime, neophodno je najpre da bude donet detaljni plan regulacije, da se kupi zemljište za izgradnju postrojenja za prečišćavanje otpadnih voda, a za sad je doneta odluka Opštinskog veća i uskoro će biti izabrana firma koja će izraditi detaljni plan regulacije. Ovaj proces svakako neće biti brz, ali je važno da je rešavanje ovog problema započeto.

 Zaključujući javno slušanje, predsednik Odbora dr Ljubinko Rakonjac, naglasio je da je ovo bilo prvo javno slušanje na temu prečišćavanja voda, a da će Odbor nastaviti sa organizovanjem javnih slušanja na temu voda uopšte i drugih važnih resursa.

 Javno slušanje je završeno u 13,00 časova.